U-I-299/00
Natisni
Opravilna št.:
U-I-299/00
Datum odločitve:
9. 10. 2002
Objavljeno:
OdlUS XI, 212
ECLI:
ECLI:SI:USRS:2002:U.I.299.00
Akt:
Odlok o spremembah in dopolnitvah prostorskih sestavin dolgoročnega plana Občine Celje za obdobje od leta 1986 do leta 2000 in srednjeročnega družbenega plana Občine Celje za obdobje od leta 1986 do leta 1990 za območje Občine Vojnik - prostorski plan Občine Vojnik in za območje Občine Dobrna - prostorski plan Občine Dobrna, dopolnjen v letu 1999 (Uradni list RS, št. 99/99)
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega plana Občine Celje za obdobje od leta 1986 do leta 2000 in srednjeročnega družbenega plana Občine Celje za obdobje od leta 1986 do leta 1990 za območje Občine Vojnik - prostorski plan Občine Vojnik in za območje Občine Dobrna - prostorski plan Občine Dobrna, dopolnjen v letu 1999 (Uradni list RS, št. 99/99), se v delu, ki ureja zemljišče parc. št. 670/3 k.o. Višnja vas, zavrne.
Evidenčni stavek:
Pobudniki izpodbijanemu delu prostorskega plana neutemeljeno očitajo, da ni usklajen z obveznimi izhodišči prostorskih sestavin planskih aktov države, saj je Vlada sprejela sklep o njegovi usklajenosti.
Pobudniki neutemeljeno menijo, da izpodbijani plan načrtuje gradnjo in je s tem podlaga za poseg v njihovo lastninsko pravico, saj ta le načrtuje namen rabe zemljišč, takšen poseg v prostor pa se načrtuje s prostorskimi izvedbenimi akti.
Geslo:
Urejanja prostora, prostorski plani.

Urejanje prostora, uskladitev občinskega prostorskega plana z državnimi planskimi akti.
Pravna podlaga:
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Neža Vrečko in drugi, Vojnik
Datum vloge:
6. 12. 2000
Vrsta odločitve:
sklep
Vrsta rešitve:
zavrnitev
Dokument:
US21737
Dokument v PDF obliki:
U-I-299-00.pdf
118 KB
Prenesite datoteko
U-I-299/00-13
9. 10. 2002
SKLEP
Ustavno sodišče je v postopku za preizkus pobude Neže Vrečko in drugih iz Vojnika na seji dne 9. oktobra 2002
sklenilo:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega plana Občine Celje za obdobje od leta 1986 do leta 2000 in srednjeročnega družbenega plana Občine Celje za obdobje od leta 1986 do leta 1990 za območje Občine Vojnik - prostorski plan Občine Vojnik in za območje Občine Dobrna - prostorski plan Občine Dobrna, dopolnjen v letu 1999 (Uradni list RS, št. 99/99), se v delu, ki ureja zemljišče parc. št. 670/3 k.o. Višnja vas, zavrne.
Obrazložitev
A.
1. Pobudniki izpodbijajo v izreku navedeni predpis v delu, ki ureja kmetijsko zemljišče parc. št. 670/3 k.o. Višnja vas, ki meji na njihova kmetijska zemljišča. Pobudniki navajajo, da izpodbijani del prostorskega plana ni usklajen, ker pristojna ministrstva niso soglašala s spremembo namembnosti spornega zemljišča v celotni površini 2 946 kvadratnih metrov, temveč le v površini 1 500 kvadratnih metrov. Gradnja stanovanjskih objektov na navedenem zemljišču naj bi terjala posege na njihova kmetijska zemljišča, saj načrtovani objekti potrebujejo funkcionalna zemljišča (igrišča, parkirišča). Upravna enota naj bi za gradnjo objektov na tem zemljišču že izdala gradbeno dovoljenje, zoper katerega so se pritožili.
2. Občina Vojnik v odgovoru navaja, da je bil osnutek izpodbijanega prostorskega plana javno razgrnjen in javno obravnavan v vseh krajevnih skupnostih. Zbranih naj bi bilo 217 pripomb krajanov, med drugim tudi o spremembah namembnosti kmetijskih zemljišč, o katerih je Občinski svet sprejel stališča. Po pridobitvi mnenj soglasodajalcev na osnutek prostorskega plana naj bi Vlada, na podlagi 49. in 50. člena Zakona o urejanju prostora (Uradni list RS, št. 18/84 in nasl. - ZUreP), sprejela sklep, da je izpodbijani akt usklajen z obveznimi izhodišči prostorskih sestavin planskih aktov države. Navedeno naj bi veljalo tudi za izpodbijani del prostorskega plana. Iz kartografske priloge naj bi izhajalo, da na spornem zemljišču teče meja, torej sprememba namembnosti ni predvidena za celotno zemljišče. Občina pojasnjuje, da investitor na tem zemljišču gradi objekt na podlagi pravnomočnega gradbenega dovoljenja.
3. Ministrstvo za okolje, prostor in energijo je pojasnilo, da je Vlada sprejela sklep, da je obravnavani planski akt usklajen z obveznimi izhodišči prostorskih sestavin planskih aktov države pod pogojem, da se del zemljišča parc. št. 670/3 k.o. Višnja vas (v skupni površini 1 500 kvadratnih metrov) opredeli kot stavbno zemljišče v površini 700 kvadratnih metrov.
B.
4. Pobudniki izpodbijanemu delu prostorskega plana zmotno očitajo, da ni usklajen z obveznimi izhodišči prostorskih sestavin planskih aktov države. Vlada je namreč, na podlagi 49. in 50. člena ZUreP, sprejela sklep o njegovi usklajenosti pod pogojem, da se spremeni namembnost spornega kmetijskega zemljišča v površini 700 kvadratnih metrov. Iz kartografske priloge izpodbijanega akta tudi izhaja, da je le delu tega zemljišča spremenjena namembnost. Ker pobudniki natančne površine zemljišča niso navajali, je tudi Ustavno sodišče ni posebej ugotavljalo.
5. Pobudniki zmotno menijo, da izpodbijani prostorski plan načrtuje gradnjo objektov. Prostorski plan namreč načrtuje namen rabe zemljišč. Na njegovi podlagi še ni načrtovan noben posamezen poseg v prostor, kot je na primer gradnja stanovanjskih objektov, kot to zatrjujejo pobudniki. Takšen poseg v prostor se načrtuje s prostorskimi izvedbenimi akti. Očitek pobudnikov, da je izpodbijani predpis podlaga za omejitve njihove lastninske pravice na sosednjih zemljiščih, ker načrtuje gradnjo objektov, ki bodo potrebovala funkcionalna zemljišča, je zato neutemeljen.
6. Iz zgoraj navedenih razlogov je Ustavno sodišče pobudo zavrnilo kot očitno neutemeljeno.
C.
7. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: namestnik predsednice dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič in Jože Tratnik. Sklep je sprejelo soglasno.
Namestnik predsednice
dr. Janez Čebulj